**Dezrobirea ţiganilor**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te slăvesc, o! zi ferice, sfântă zi de libertate,

Tu, a cărei mândră rază sufletul român străbate!

Te slăvesc, o! zi măreaţă pentru patria-mi iubită,

Tu ce-arăţi ochilor noştri Omenirea dezrobită!

Veacuri multe de durere au trecut cu vijelie,

Sub asprime plecând capul unui neam în osândire!

Dar românul cu-a sa mână rumpe lanţul de robie,

Şi ţiganul, liber astăzi, se deşteaptă-n fericire!

Azi e soarele mai falnic! lumea azi e mai voioasă!

Azi în piept inima-mi creşte! azi e viaţa mea frumoasă,

Căci la glasul libertăţii văd Moldova deşteptată

Şi la glasul Omenirii o simt înduioşată.

Fală-n lume şi mărire pentru tine-n veci să fie,

O! Moldovo, ţară mândră! tu, ce dai sfânta dreptate!

Braţul tău ce sfarmă astăzi un jug aspru de robie,

Ţie însăşi pregăteşte viitor de libertate!